Vrou wat man glo doodry hoor oor borgtogPaul Slabbert. (Foto: Facebook) Die vrou wat daarvan beskuldig word dat sy haar man glo ná ŉ stryery buite ŉ kuierplek in Klerksdorp doodgery het, is Donderdag op borgtog vrygelaat. Dianne Slabbert (36) is verlede Woensdag by haar huis in hegtenis geneem ná die dood van haar man, Paul (48), by die Pirate’s Inn-kuierplek die naweek tevore. Sy word van moord aangekla en was sedertdien in aanhouding. Sers. Amogelang Mabihi, polisiewoordvoerder in Klerksdorp, het gesê Slabbert is in die landdroshof in Klerksdorp op borgtog van R2 000 vrygelaat. Dianne Slabbert. (Foto: Facebook) Sy moet ook weekliks by die plaaslike polisiekantoor aanmeld. Maroela Media het vroeër berig die polisie het beslag gelê op geslotekringtelevisie-beeldmateriaal van die kuierplek wat moontlik meer lig op die gebeure kan werp. Dit vorm deel van die ondersoek. Dianne Slabbert het glo ná die voorval bebloed by die kuierplek ingestorm en hulp gesoek. Haar man is egter op die toneel dood.